钦定古今图书集成/方舆汇编/职方典/第1070卷 > 《钓台》宋·杨时
## 钦定古今图书集成/方舆汇编/职方典/第1070卷 > 《钓台》宋·杨时

“君不见钓璜溪上白发翁，一竿西去追冥鸿。畋车同
载非罴熊，鹰扬烈气如飘风。又不见羊裘石濑垂纶
叟，爽气凌天动星斗。万乘故人亲访求，卧对銮舆忍
回首。圣贤遇合自有时，洁身乱伦非所知。高风寥寥
古已𨓏，较然得失知者谁。”君有钓台临潏水，潏溪不
与桐溪比。收身欲蹑老渭踪，笑撚髭髯照清沘。澄潭
夜月秋光浮，撇波小艇沿汀洲。长绳巨石不能系，飞
帆片席归蓬丘。巨钩沉饵牵九牛，一钓宜掣金鳌头。
翻鳞摆鬣浪山起，云鹏飞动倏千里。跨云凭风上青
冥，一点孤光照箕尾。